Efter at have været bagud hele kampen mod Bjerringbro-Silkeborg trak Aalborg Håndbold alligevel afsted med det længste strå til sidst.

Der var minimale udsigter til en sejr de første 45 minutter af dagens topbrag i HTH-herreligaen, da Aalborg Håndbold på udebane mødte Bjerringbro-Silkeborg. Efter føring til hjemmeholdet på 24-18 med et kvarter tilbage af kampen fik nordjyderne rettet den slingrende skude op og vendt kampen til en sejr på 30-31 efter en nervepirrende afslutning.